
На основу члaна 138. става 1. Устава Републике Србије („Службени гласник Републике Србије“, бр. 98/2006), члана 17. ставова 1. и 2. и члана 31. става 2. Закона о Заштитнику грађана („Службени гласник Републике Србије“, бр. 79/2005 и 54/2007), у поступку контроле законитости и правилности рада Казнено-поправног завода у Панчеву, Управе за извршење кривичних санкција, покренутом по сопственој иницијативи, Заштитник грађана,  
У Т В Р Ђ У Ј Е

У раду Казнено-поправног завода у Панчеву Управе за извршење кривичних санкција начињене су незаконитости и неправилности у поступању према осуђеном А.А.  које се огледају у томе:

· што је у понедељак, 26. августа 2019, године, у периоду између 13:00 и 13:03 часова, у блоку Б1, у просторији означеној као „службена просторија“, припадник Службе за обезбеђење завода, командир Б.Б. физички напао осуђеника А.А. и том приликом му нанео више лаких телесних повреда на лицу и телу;
· што више других припадника Службе за обезбеђење завода који су били упознати са овим догађајем нису обавестили своје непосредно претпостављене, односно управника завода, о поступању командира Б.Б. према осуђенику А.А.; 
· што заводски лекар који је прегледао А.А. након његовог повређивања у здравственом картону именованог није унео његове наводе о начину настанка повреда, нити је детаљно описао констатоване повреде (недостају подаци о крвним подливима коже на глави и у левом наткључно-кључњачином пределу);
· што заводски лекар напред описане повреде није унео у посебну евиденцију о повредама осуђених;
· што заводски лекар није сачинио посебан извештај о утврђеним повредама, са наводима именованог о начину настанка повреда и својим мишљењем о повезаности (узрочно-последичној вези) навода именованог и насталих повреда;
· што заводски лекар није обавестио управника завода да постоје индиције да је према именованом поступано насилно, нити му је доставио посебан извештај о утврђеним повредама. 

На који начин је повређено право именованог на неповредивост физичког и психичког интегритета у погледу заштите од мучења, нечовечног или понижавајућег поступања или кажњавања, као и право на здравствену заштиту. 
Имајући у виду утврђене недостатке у раду контролисаног органа, Заштитник грађана упућује Управи за извршење кривичних санкција, Казнено-поправном заводу у Панчеву следеће 
П Р Е П О Р У К Е
I
Казнено-поправни завод у Панчеву ће утврдити идентитет свих запослених у Служби за обезбеђење и Служби за здравствену заштиту завода који су се у понедељак, 26. августа 2019. године, у периоду између 13:00 и 13:15 часова задржавали испред просторије означене као „службена просторија“ у блоку Б1 или улазили у исту. 

II

Казнено-поправни завод у Панчеву ће у законом прописаном поступку испитати одговорност тих запослених за поступање према осуђеном А.А.
III
Казнено-поправни завод у Панчеву ће у законом прописаном поступку испитати одговорност запослених увек када постоје околности које указују на незаконито и неправилно поступање према осуђенима, а нарочито када се указује да су осуђени злостављани.
IV

Лекар у Казнено-поправном заводу у Панчеву ће лекарске прегледе осуђених код којих уочи повреде на телу спроводити у складу са Истанбулским протоколом
 и уочене повреде фотографисати. 
V

Лекар у Казнено-поправном заводу у Панчеву ће, када постоје индиције да је према осуђеницима поступано насилно, у здравственом картону и посебном извештају који упућује управнику о утврђеним повредама:
1) детаљно описивати уочене повреде;  
2) уносити наводе осуђеног лица о начину настанка повреда; 

3) износити своје мишљење о повезаности навода осуђеног и насталих повреда.
VI
Лекар у Казнено-поправном заводу у Панчеву ће у будућем раду уредно водити посебну евиденцију о повредама осуђених.
VII
Казнено–поправни завод у Панчеву ће у будућем раду, ради заштите од одмазде:

· привремено онемогућити непосредан контакт између осуђених и оних запослених за које постоје аргументоване тврдње или друге околности које указују да су те осуђене злостављали или прикривали злостављање од стране других запослених, и то без одлагања, а до окончања законом прописаних поступака за утврђивање одговорности запослених; 

· трајно онемогућити непосредан контакт осуђених и оних запослених за које се у законом прописаном поступку утврди да су одговорни за злостављање тих осуђених или прикривање радњи злостављања;

· неће наложити, применити, допустити или толерисати било коју санкцију против било ког осуђеног или запосленог зато што је указао да је осуђени био злостављан.
VIII

Казнено-поправни завод у Панчеву ће обезбедити обуку свих запослених о важећим прописима и стандардима у области права лица лишених слободе и забрани злостављања, а посебно правника, припадника Службе за обезбеђење, лекара и другог медицинског особља о поступању у складу са Конвенцијом против тортуре и других сурових, нељудских или понижавајућих казни и поступака
, Стандардним минималним правилима Уједињених нација о поступању према затвореницима
, Европским затворским правилима
 и Истанбулским протоколом.  
IX

Управа за извршење кривичних санкција упознаће све заводе за извршење кривичних санкција са овим препорукама и обезбедити њихово сходно спровођење.
КПЗ Панчево обавестиће Заштитника грађана, у року од 60 дана од дана пријема ове препоруке, о предузетим мерама и поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено. 
О б р а з л о ж е њ е
Заштитник грађана је 29. августа 2019. године примио електронску поруку од В.В., правног саветника у Комитету правника за људска права (YUCOM), у којој се наводи да се „Комитету правника за људска права се 28. августа 2019. године око 11h, телефоном обратио А.А. из КПЗ Панчево наводећи да је пребијен од стране затворских стражара“.  На основу наведеног обраћања, Заштитник грађана је покренуо, по сопственој иницијативи, поступак контроле законитости и правилности рада Казнено-поправног завода Панчево.
Заштитник грађана је на основу наведеног сазнања оценио да постоји могућност да је у конкретном случају поступање носилаца јавних овлашћења довело до повреде људских слобода и права осуђеника у КПЗ Панчево, због чега је на основу овлашћења из члана 32. став 1. Закона о Заштитнику грађана покренуо поступак контроле законитости и правилности рада КПЗ у Панчеву Управе за извршење кривичних санкција, те је 29. августа 2019. године, периоду од 16:30 до 20:15 часова, обавио непосредан надзор над радом КПЗ Панчево.  

Посету КПЗ Панчево су обавили Владимир Милошевић, начелник Одељења за хитно поступање у Заштитнику грађана и проф. др Ђорђе Алемпијевић, специјалиста за судску медицину, експерт Националног механизма за превенцију тортуре. 

По доласку у КПЗ Панчево представници Заштитника грађана су се обатили вођи смене Службе за обезбеђење, Н.Н., захтевом да им се омогући да изврше увид у евиденцију примене средстава принуде. Увидом у ову евиденцију констатовано је да није забележена примена средстава принуде према осуђеном А.А. 

Како је посета реализована ван редовног радног времена управе КПЗ-а Панчево, у Завод су, око 17:15 часова, пошто су их претходно службена лица Завода обавестила о томе да је у току поступак непосредног надзора Заштитника грађана над радом Завода, пристигли Д.Д.ћ, управник КПЗ Панчево и начелник Службе за обезбеђење М.М. Они су одмах обавештени о разлогу за вршење надзора, као и да ће проф. др Ђорђе Алемпијевић отићи до собе у којој је смештен осуђеник А.А., како би обавио његов телесни преглед, док ће други представник Заштитника грађана, Владимир Милошевић, наставити састанак са управником Завода.
Током разговора са управником КПЗ Панчево о осуђеном А.А., управник је навео да су га зачудили наводи о физичком насиљу над тим осуђеником, јер је сигуран да у претходном периоду није било примене мера принуде над њим. Објаснио је да се ради о лицу које има озбиљних здравствених проблема са десном ногом, у коју има уграђену челичну шипку и због које сваки дан мора да иде код лекара на превијање. Указао је да се ради о лицу које се налази у затвореном одељењу и да му је баш недавно одобрио да обавља посао фризера у заводу, што би требало да почне да ради од септембра. Напоменуо је да је А.А. недавно (пре око 4-5 дана) писао притужбу судији за извршење због тога што је његова ванбрачна супруга уписана у картон за посете другог осуђеника. Управник је истакао да је управа Завода морала да тако поступи, јер је сам А.А., због тога што се посвађао са том особом, пре неколико месеци тражио да је избришу из његове евиденције за посете. Будући да су по поднетом захтеву били испуњени сви формални услови да А.А. бивша ванбрачна супруга буде уписана у картон за посете другог осуђеника, тако је и учињено, што је њега разбеснело. Управник је претпоставио да би то могао да буде разлог због кога је осуђени изнео наводе о физичком нападу припадника Службе за обезбеђење на њега.
Преглед осуђеника А.А., обављен је у службеној просторији у блоку Б1. Пре телесног прегледа осуђеника, проф. др Ђорђе Алемпијевић је са њим обавио разговор у коме је осуђеник изнео наводе о нападу припадника Службе за обезбеђење на њега. Истоветне наводе осуђеник је изнео начелнику Одељења за хитно поступање Влдимиру Милошевићу, који је са њих разговарао око 19:00 часова тога дана, у истој просторији.

Осуђеник је представницима Заштитника грађана рекао да га је у понедељак, 26. августа 2019. године, физички напао командир, коме зна само надимак, али не и име и презиме.. Навео је да је у понедељак кренуо на превијање ноге, као што то ради сваког дана, негде пре ручка. Пре него што је њега одвео на превијање, командир је одвео његовог цимера, са којим дели собу, да оде у ординацију да прими инјекцију. Тада је А.А. питао командира може ли и он да иде са њима, пошто свакако треба да иде до амбуланте, али му је командир рекао да не може да га поведе и да прво мора да позове доктора и пита га да ли осуђеник А.А. треба по распореду тог дана да иде у ординацију.
Након што су су стигли до просторија Службе за здравствену заштиту, морали су да сачекају да пацијент који је у том тренутку био код лекара изађе. А.А. је навео да је питао командира може ли, пошто већ мора да чека, а зубарска ординација је преко пута, да на брзину сврати до зубарске ординације на преглед. Указао је да му је командир веома грубо и без поштовања одговорио да не може јер зубар већ има пацијента, иако то није проверио. Притужилац је истакао да болује од повишеног крвног притиска и да је тада осетио како му је нагло скочио притисак јер га је командирово понашање изнервирало. Чим су ушли код лекара, затражио је мерење притиска. Нагласио је да је за њим ушао и командир, иако за тако нешто није било разлога јер није био позван нити је било потребе да помаже лекару. Указао је да он иначе свакодневно иде код лекара ради чишћења и превијања потколенице, јер има челичну шипку у нози и две ране на потколеници му константно „цуре“. Објаснио је да је заводски лекар, за кога је осуђеник напоменуо да је млад и однедавно у КПЗ-у, измерио његов крвни притисак, установио да је веома висок и питао га шта му се десило. Осуђеник А.А. је признао да је тада рекао, говорећи уопштено, да је то зато што је окружен људима који га револтирају својим понашањем и да би неке „упуцао да је напољу када би се понашали према њему као што се понашају унутра“. Навео је да је тада приметио промену у командировом понашању и да је, када је лекар покушао да га смири говорећи му да ће све бити у реду, рекао доктору да за 15 минута неће све бити у реду. 
Осуђеник А.А. је рекао да су га, када су се враћали са превијања, командир и још један припадник Службе за обезбеђење чијег имена не може да се сети, али да се ради о веома ситном младићу, увели у собу без камера у блоку Б, под изговором да желе ту да га прегледају детектором метала који је командир узео у ходнику. Објаснио је да је управо у питању просторија у којој смо се у том тренутку налазили. Истакао је да се иначе затвореници увек прегледају детектором у ходнику и да их никад не уводе у издвојену просторију ради такве провере.
Према наводима осуђеника, када су ушли, један чувар је остао поред врата, док му је други, кога зове командир, пришао и питао га кога ће он то да упуца. Онда је почео да га удара десном руком у пределу леве половине лица и главе и леве бочне стране врата. Осуђеник не зна колико га је пута командир ударио, али му је од једног од тих удараца остао подлив испод ока. Истакао је да је све време држао руке на леђима и да је био изнервиран јер је морао да трпи ударце од човека много млађег од себе, од кога је и знатно јачи.   
Навео је да је у једном тренутку командир стао и питао га поново кога ће то да упуца. Указао је да је тада упитао командира: „Шта даље? Зашто си стао? Који је разлог?“ После тога је добио још пар удараца. Рекао да је онда почео да се смеје, па се затим окренуо и наслонио главу на зид, и даље држећи руке у истом положају. Казао је да му је командир тада повишеним гласом наредио: „Тако да стојиш!“
Након тога је осуђеник А.А., према сопственим наводима, замахнуо главом и ударио њоме из све снаге о зид. Показао је место на зиду где се могу видети трагови брисања и трагови који наликују траговима крви. Осуђеник је истакао да му је тада пукла кожа на глави и да је за њега све стало. Чуо је како је командир узвикнуо: „Везуј га!“. Млађи командир је кренуо према њему али он га је зауставио пошто је узвикнуо: „Стани, хепатитис!“. Након тога се веома слабо сећа догађаја од те ноћи. Навео је да је крварио и да је било крви свуда унаоколо. Такође, навео је да је му је крв попрскала и патике које је имао обувене. Након тога, како објашњава, у собу је улазило и излазило више припаданика Службе за обезбеђење, а убрзо затим је дошла медицинска сестра која га је превила. Сећа се да су сишли у заводску амбуланту, али се не сећа ко га је од командира отпратио, претпоставља да их је било више. Тамо га је прегледао заводски лекар. Не сећа се да ли је прегледу присуствовао пропадник Службе за обезбеђење који га је повредио али наводи да је током прегледа улазило и излазило више лица из Службе за обезбеђење. Током овог прегледа лекар није тражио од њега да се скине. Овом приликом га је прегледао и психијатар који ради у Заводу. Након тога је спроведен у Општу болницу у Панчеву где га је прегледао хирург. Напослетку, истог дана враћен је Завод.
Осуђеник је посебно нагласио да док је био у „Службеној просторији“, дакле током догађаја који је претходно описао, није био везан лисицама. Такође, објаснио је да му је припадник Службе за обезбеђење који га је ударао наложио да у изјави коју ће писати поводом догађаја наведе да се „оклизнуо и пао у својој соби“ што је он и учинио када је, касније, писао изјаву.
На питање да ли је неко од лекара био у амбуланти када је тамо одведен, одговорио је да су унутра била оба лекара КПЗ-а Панчево. Навео је да им је рекао шта му се десило, односно да је нападнут од стране припадника Службе за обезбеђење. На питање да ли су га током сутрашњег дана позвали да обаве лекарски преглед у КПЗ-у, рекао је да се само јавио лекару као и обично због ноге и проблема са притиском. Такође је указао да је надзорник те вечери фотографисао зашивену рану на његовој глави, али не и подлив испод ока.
Телесним прегледом осуђеног А.А. су, сходно Извештају проф. др Ђорђа Алемпијевића од 3. 9. 2019. године,  утврђене следеће повреде:
1. У чеоно-теменом пределу, непосредно удесно од средње уздужне линије главе и уназад од границе косе, на површини приближно овалног облика, у промеру око 45x30мм, кожа је прекривена смеђим, нешто теже одвојивим, корицама, крвљу подливена, модрикаста, лако отечена, а на овом месту, по средини, уздужно, у дужини око 25мм уочава се рана чије су ивице међусобно слепљене. 

2. У пределу доњег капка левог ока, у средишњем и спољашњем делу, као и на горњем делу јагодице левог образа, у промеру око 30x25мм, кожа је крвљу подливена, у средишњем делу модрикастољубичаста, а по периферији зеленкастожућкаста док су мека ткива капка лако отечена. 

3. У левом наткључно – кључњачином пределу, на површини неправилног облика, у промеру око 60x50мм, кожа је крвљу подливена, у средишњем делу модрикастољубичаста, а по периферији зеленкастожућкаста.
Приликом обављања телесног прегледа на горњим странама обе патике осуђеног уочени су трагови мркосмеђе боје, налик на крв, у виду трагова капања. Осуђеник је навео да су то патике које је носио у понедељак, 26. августа 2019. године. 
У службеној просторији у блоку Б1, у којој је вршен непосредни преглед осуђеног А.А., он је указао на место на левом бочном зиду, посматрано са улаза у просторију, за које наводи да одговара месту у које је ударио главом у догађају од 26. августа 2019. године, који је претходно описао. У просторији су уочени следећи трагови:

1. На месту које је показао осуђени А.А. уочава се да је на површини приближно величине шаке зидна боја замућена, као брисана. 

2. Од претходно, под тачком 1 описаног места, пут навише и улево (према зиду на којем се налазе врата просторије), у виду попрсканости која се радијално шири, уочавају се дискретни трагови црвене боје, налик на крв.

3. На зиду на којем се налазе врата простоје, непосредно уз угао са левом зидом просторије (посматрано са улаза у просторију), у горњем делу, не неколико места, уочавају се мањи трагови црвене боје, налик на крв, у виду трагова прскања. 

4. На поду просторије, непосредно уз леви зид (посматрано са улаза у просторију), улево од претходно, под тачком 1 описаног трага, не неколико места, уочавају се мањи трагови црвене боје, налик на крв, у виду трагова капања.
По завршетку разговора и непосредног прегледа осуђеног А.А., представници Заштитника грађана извршили су увид у снимак надзорне видео камере која покрива почетни део ходнока у блоку Б1, а на којој се виде врата службене просторије (прве просторије са десне стране ходнка), као и врата наколико других соба даље низ ходник блока. Увид је извршен у сегмент снимка за дан 26. август 2019. године, за период од 13:00 часова надаље. Увидом у снимак, чија копија је предата представницима Заштитника грађана, установљен је следећи след догађаја (представници Заштитника грађана су имена припадника Службе за обезбеђење дознали од управника КПЗ Панчево и начелника Службе за обезбеђење):
01:00:42 – У ходнику се појављује припадник Службе за обезбеђење (командир Б.Б.), за њим иде осуђеник А.А. у белој мајици и црној тренерци (01:00:48). Иза осуђеника иде други припадник Службе за обезбеђење (командир С.С.). Улазе у службену просторију са десне стране ходника. Затварају се врата.

01:02:18 – Отварају се врата просторије. Крећући се уназад излази из просторије командир Б.Б.. Комуницира са неким у просторији.

01:02:26 – Командир Б.Б. излази из просторије и одлази ходником у правцу из ког су дошли. Командир С.С..
01:02:28 – Командир С.С. затвара врата просторије, креће у правцу у ком је отишао командир Б.Б., али се враћа. Стоји испред врата просторије, држи руку на кваци.

01:02:51 – Командир С.С. наставља комуникацију са неким ко се налази у смеру у ком је отишао командир Б.Б. Гледа своје руке и шаке. 
01:03:17 – Командир С.С. отвара врата просторије и комуницира са неким унутра.

01:03:21 – Командир С.С. поново затвара врата просторије.

01:03:24- Командир С.С. поново комуницира са неким ко се налази у смеру у ком је отишао командир Б.Б..

01:03:36 – Командир С.С. наставља комуникацију. 
01:03:52 – Командир С.С.  пушта кваку и одлази у смеру у ком је отишао командир Б.Б.
01:03:56 – Командир С.С. застаје и комуницира са неким у смеру у ком је кренуо.

01:04:19 – Командир С.С. враћа се до врата просторије. 
01:04:32 – Командир С.С. отшкринуо је врата просторије и гледа унутра.  
01:04:35 – Командир С.С. затвара врата просторије. 
01:04:38 – долази један припадник Службе за обезбеђење и разговара са командиром С.С..
01:04:55 - Командир С.С. одлази у смеру у ком је отишао командир Б.Б.. Новопридошли припадник Службе за обезбеђење остаје испред врата. 
01:05:13 до 01:06:44 – Испред просторије влада гужва. Појављује се још неколико припадника Службе за обезбеђење који завирују или улазе у просторију. Око 01:06:08 командир С.С. се враћа са плавим рукавицама на рукама и улази у просторију. У 01:06:24 враћа се командир Б.Б., остаје испред просторије и покушава да стави рукавице. У 01:06:37 командир Б.Б. скида рукавице. У 01:06:40 командир С.С. излази из просторије. 
01:06:48 – Појављује се медицинска радница

01:06:52 – Медицинска радница улази у просторију, командир С.С. и још један припадник Службе за обезбеђење остају испред просторије. 
01:08:03 – Командир Б.Б. се враћа испред просторије, гледа са врата у просторију, не улази унутра. 
01:08:49 – Командир Б.Б.  и припадник Службе за обезбеђење који је остао испред просторије са командиром С.С. одлазе. Командир С.С. остаје испред просторије. 
01:08:58 – Командир С.С. одлази. 
01:09:42 – Командир С.С. се враћа испред просторије. 
01:12:47 – Излази медицинска радница из просторије и одлази. 

01:12:56 – Командир С.С. отвара врата просторије која се налази преко пута.

01:13:09 – Командир С.С. стоји на средини ходника. 
01:13:16 – Командир С.С. комуницира са неким у смеру у ком су отишли други стражари. 
01:13:26 – лице у белој мајици и црној тренерци са завојем и фластером на глави и траговима црвене боје на шакама који подсећају на крв (осуђеник А.А.) излази из просторије и улази у просторију преко пута.

Током спровођења поступка надзора над радом КПЗ Панчево извршен је увид у здравствени картон А.А. (картон број 298/16 отворен у КПЗ Забела) на основу кога су се могле утврдити следеће чињенице:

1. Из улошка здравственог картона:
· Прегледан дана 26. августа 2019. године када је наведено: „Узнемирен. Провера ТА. 140/80 СО2 98, пулс 70. После 20 мин. 1357 ударио главом у зид самоповређивање → упут хирургу, упут АТ заштита“. Овај упис оверен је личним штамбиљем др Милентијевић Светлане, доктора медицине.

· Истог дана (26. августа 2019. године) евидентиран је преглед психијатра оверен личним штамбиљем прим. др Раска Туберинића, специјалисте неуропсихијатрије. Наведена је шифра дијагнозе „Ф11“ која по 10. ревизији Међународне класификације болести означава душевне поремећаје и поремећаје понашања узроковане употребом опијата.

· Наредног дана (27. августа 2019. године) уписано је, без било каквог медицинског налаза, следеће: „не жели да прекида посао. Поштеда од рада од 27.08.19. до 30.08.19.“. Овај упис оверен је личним штамбиљем др Мирковић Марка, доктора медицине.

· Дана 29. августа 2019. године евидентиран је податак о обављено прегледу хирурга од 26. августа 2019. године, а овај упис оверен је личним штамбиљем др Милентијевић Светлане, доктора медицине.

2. Из извештаја лекара специјаисте Опште болнице Панчево – Одељења за пријем и збрињавање ургентних стања/Хируршка амбуланта, протокол број ПРЈ/26967 од 26. августа 2019. на име А.А.: „... 15:54... Дијагнозе: Лаесио трауматица цапитис суперфициалис... Данас око 13х оклизнуо се о мокар под и ударио главом о зид. Није губио свест. Негира мучнину, није повраћао, нема испада у видном пољу, нема вртоглавице... Свестан, оријентисан... ВЛЦ цап. суп. Груби неуролошки налаз без испада... тоалета, сутура... превијање...“. 

Увидом у службену документацију која се односи на повређивање осуђеног А.А. утврђено је следеће:
1. Из извештаја КПЗ Панчево, Службе за обезбеђење – Дежуре службе од 26. августа 2019.године који је поднет оперативном центру Београд преко подцентра Сремска Митровица, који је сачинио К.К., дежурни завода, види се следеће: „... 26.08.2019... око 13:00... осуђено лице А.А. са блока Б1 пријавио је командиру са блока да се приликом купања и изласка из купатила оклизнуо и разбио главу ударивши се о ивицу зида. Лице је спроведено на медицински блок где му је указана медицинска помоћ и у извештају затворског лекара констатоване две расекотине на глави. Уз упут... спроведено у општу болницу Панчево у хируршку амбуланту... По повратку у завод лице је написало изјаву о насталој повреди као што је и служба обезбеђења саставила белешку о комплетном догађају. Обавештене старешине...“. 

2. Из изјаве осуђеног А.А. од 26. августа 2019. године: „... 26.08... приликом купања оклизнуо сам се, пао и ударио главом у плочник и тада приликом удара сам задобио малу раздеротину на глави“.

3. Из службене белешке командира Б.Б. од 26. августа 2019. године: „... 26.08... око 1300 позвало нас је осуђено лице из собе 11.. А.А.... и рекао да је пао у купатилу и да је поцепао главу. Отишли смо до собе колега С.С. и ја, уочили смо да има крви у пределу чела. Обавестили смо дежурну службу и медицинско особље. Осуђено лице је спроведено код доктора где му је указана медицинска помоћ...“.

4. Из службене белешке командира С.С. од 26. августа 2019: „... 26.08... око 1300 , на блоку Б1, преко интерфона нас се позвао осуђеник А.А., соба 11. Рекао је да се ударио у пределу главе... у чело... да има посекотине. Отишли смо до собе колега Б.Б. и ја. Видели да му цури крв. Обавестили смо вођу смене и по његовом наређењу осуђеног А.А. спровели до медицинског блока где му је указана помоћ...“.
У Извештају о ванредној посети КПЗ Панчево од 3. 9. 2019. године, проф. др Ђорђе Алемпијевић даје следеће мишљење о повредама уоченим код осуђеног:
I. Непосредним прегледом осуђеног А.А. установљене су повреде у виду (1) нагњечине и површне раздерине у фази зарастања у чеоно-теменом пределу; (2) крвни подлив коже у пределу доњег капка левог ока и на горњем делу јагодице левог образа; и (3) крвни подлив коже у левом наткључно – кључњачином пределу. Све наведене повреде последица су дејства тупине механичког оруђа и исте су појединачно, и у укупном дејству процењено, представљале лаку телесну повреду.

II. Повреде у чеоно-теменом пределу – нагњечина коже и површна раздерина – настале су самоповређивањем, односно настале су као последица удара повређеним пределом главе о зид службене просторије у блоку Б1, у КПЗ Панчево. Другим речима, ове повреде могле су настати на начин како то објашњава осуђени А.А.. На овакав закључак упућују врста, локализација и карактеристике повреде с једне стране, те трагови налик на трагове крви констатовани на зидовима и поду службене просторије и спортским патикама осуђеног А.А. с друге стране, а што је све скупа конзистентно са описом и показивањем места и начина настанка ове повреде које је дао осуђени А.А..

III. Повреде у у виду крвног подлива коже у пределу доњег капка левог ока и на горњем делу јагодице левог образа, те у левом наткључно – кључњачином пределу настале су, свака за себе, најмање једнокраним активним дејством тупине механичког оруђа. Другим речима, ове повреде могле су настати на начин како то објашњава осуђени А.А.. 
Дана 6. 9. 2019. године, КПЗ Панчево је доставио Заштитнику грађана копију Налога КПЗ Панчево Број: 116-8980 од 6. септембра 2019. године, Решење Управе за извршење кривичних санкција Број: 112-01-12/2019-03/164 од 2. септембра 2019. године, Решење Управе за извршење кривичних санкција Број: 112-01-12/2019-03/165 од 2. септембра 2019. године, Извештај о догађају КПЗ Панчево Број: 24-8859/2019-05/1 од 3. септембра 2019. године, Извештај о догађају КПЗ Панчево Број: 24-8859/2019-05/2 од 3. септембра 2019. године и Извештај о догађају КПЗ Панчево Број: 24-8859/2019-05/3 од 3. септембра 2019. године. 

Налогом Број: 116-8980 од 6. септембра 2019. године образована је комисија за утврђивање евентуалне основане сумње за дисциплинску одговорност запослених за обезбеђење и здравствену заштиту у КПЗ Панчеву у ванредном догађају од 26. августа 2019. године када је осуђено лице А.А. задобио повреде. Комисија је обавезана да управнику достави извештај о својим налазима најкасније до 16. септембра 2019. године. 
Решењима  Управе за извршење кривичних санкција Број: 112-01-12/2019-03/164 и Број: 112-01-12/2019-03/165 од 2. септембра 2019. године, запосленом у Окружном затвору у Новом Саду, С.С., и запосленом у КПЗ Пожаревац – Забела, Б.Б., престало је привремено упућивање на рад у КПЗ Панчево закључно са 3. септембром 2019. године. 
Извештајем о догађају Број: 24-8859/2019-05/1 од 3. септембра 2019. године КПЗ Панчево је обавестило Основно јавно тужилаштво у Панчеву о догађају од 26. августа 2019. године како би тужилаштво утврдило елементе евентуалне кривичне одговорности учесника. 

Извештајима о догађају Број: 24-8859/2019-05/2 и Број: 24-8859/2019-05/3 од 3. септембра 2019. године КПЗ Панчево је обавестило Окружни затвор у Новом Саду и КПЗ Пожаревац о догађају од 26. августа 2019. године како би се утврдили елементи евентуалне дисциплинске одговорности њихових запослених. 
* * *
Чланом 25. Устава Републике Србије јемчи
 се неповредивост физичког и психичког интегритета, те је прописано да нико не може бити изложен мучењу, нечовечном или понижавајућем поступању или кажњавању, нити подвргнут медицинским или научним огледима без свог слободно датог пристанка.

Чланом 3. Европске конвенције за заштиту људских права и основних слобода
 јемчи се забрана мучења, те је прописано да нико не сме бити подвргнут мучењу, или нечовечном или понижавајућем поступању или кажњавању. 
Конвенцијом против тортуре и других сурових, нељудских или понижавајућих поступака или казни државе чланице су се сагласиле и обавезале да свака држава чланица предузима законске, административне, судске или друге ефикасне мере како би спречила извршење аката тортуре на територији под њеном јурисдикцијом; да ће се свака држава чланица старати да упознавање и информисање о забрани тортуре буде саставни део образовања цивилног или војног особља задуженог за примену закона, медицинског особља, вршилаца јавних функција и осталих лица која на било који начин могу учествовати у чувању, саслушању или опхођењу са неком ухапшеном, или притвореном или затвореном особом; да свака држава чланица уноси споменуту забрану у утврђена правила или упутства у вези с обавезама и дужностима тих лица; да се свака држава чланица стара да надлежни органи неодложно изврше непристрасну истрагу сваки пут кад постоје оправдани разлози да се посумња да је акт тортуре извршен на некој територији под њеном јурисдикцијом; да свака држава чланица обезбеђује сваком лицу које тврди да је било подвргнуто тортури на некој територији под њеном јурисдикцијом право да се жали надлежним органима споменуте државе који ће неодложно и непристрасно испитати случај. Предузеће се мере ради обезбеђења заштите лица које се жалило и лица као сведока од сваког лошег поступања или било каквог застрашивања због поднесене жалбе или било какве дате изјаве.
Европским затворским правилима предвиђено је да сваки затвор треба да има особље које је одговарајуће обучено за здравствену заштиту (тачка 41.4.). Код прегледа затвореника лекар или квалификован медицински техничар који је одговоран том лекару, обратиће посебну пажњу: поступању у складу са уобичајеним правилима лекарске етике и поверљивости односа, дијагностиковању физичких или душевних обољења и предузимању свих мера потребних за лечење истог или за наставак лечења које је у току и евидентирању и извештавању надлежних органа о било ком знаку или индикацији да се са затвореницима поступа насилно (тачка 42.3.).
Према стандардима Комитета Савета Европе за превенцију тортуре и нехуманог или понижавајућег поступања или кажњавања
, сви здравствени прегледи затвореника (било по доласку или касније) морају се изводити тако да их не могу чути ни – осим уколико дати лекар друкчије не затражи – видети затворски службеници.
Правилом број 34 Стандардних минималних правила Уједињених нација о поступању према затвореницима - Тhe Nelson Mandela Rules предвиђено је да здравствени радници, ако током испитивања затвореника приликом пријема у завод или приликом пружања медицинске помоћи након тога постану свесни било ког знака мучења или другог суровог, нехуманог или понижавајућег поступања или кажњавања, треба да документују и пријаве такве случајеве надлежним медицинским, административним и правосудним органима.
У трећем Општем извештају Комитета Савета Европе за превенцију тортуре и нехуманог или понижавајућег поступања или кажњавања
, изнети су општи ставови и препоруке о здравственим услугама у затворима. Према тачкама 60. и 61, затворске здравствене службе могу допринети спречавању насиља над особама лишеним слободе путем систематског евидентирања повреда и, уколико је потребно, обезбеђивања општих информација надлежним органима. Сви знакови насиља који се уоче приликом здравствене провере затвореника код пријема у установу морају бити у потпуности евидентирани, заједно са свим његовим релевантним изјавама, те закључцима лекара. Надаље, ове информације би требало учинити доступним самом затворенику. Исти приступ треба примењивати када се затвореник здравствено прегледа након неког насилног инцидента унутар завода.

Истанбулским протоколом - Приручником за делотворну истрагу и документовање тортуре и другог свирепог, нечовечног или понижавајућег поступања или кажњавања предвиђено је да медицински стручњаци укључени у истрагу тортуре или злостављања треба да се у свако доба понашају у складу са највишим етичким стандардима, да нарочито морају обезбедити пристанак на основу пуне обавештености пре но што обаве ма какав преглед, да преглед мора одговарати прихваћеним стандардима медицинске праксе, да се прегледи морају обављати у приватности, под контролом медицинских стручњака и без присуства агената безбедности и других владиних званичника, да медицински стручњаци треба одмах да припреме тачан писмени извештај који треба да садржи, поред осталог: (1) подробан запис испитаникове приче дате кроз разговор, укључиво наводне методе тортуре или злостављања, време кад се наводна тортура или злостављање догодило и све притужбе на физичке и психолошке симптоме, (2) физички и психолошки преглед, односно запис о свим физичким и психолошким налазима након клиничког прегледа који укључује одговарајуће дијагностичке тестове и, где је могуће, фотографије у боји свих повреда; (3) мишљење, односно тумачење вероватне повезаности физичких и психолошких налаза са могућом тортуром или злостављањем. 
Основне одредбе о положају лица према коме се извршава санкција, према члану 6. Закона о извршењу кривичних санкција
, прописују да се кривична санкција извршава на начин којим се јамчи поштовање достојанства лица према коме се она извршава, да су забрањени и кажњиви поступци којима се лице према коме се извршава кривична санкција подвргава било каквом облику мучења, нечовечног или понижавајућег кажњавања или поступања, злостављања или експериментисања, као и да је кажњива принуда према лицу према коме се извршава кривична санкција ако је несразмерна потребама њеног извршења.   
Чланом 24. став 1. Закона о извршењу кривичних санкција ("Службени гласник Републике Србије", бр. 55/2014), прописано је да Служба за здравствену заштиту врши здравствену превенцију, лечи осуђена и притворена лица, надзире хигијену и квалитет хране и воде и учествује у утврђивању и спровођењу програма поступања према осуђеном, а ставом 6. истог члана прописано је да се здравственом раднику који прегледа и лечи осуђеног гарантује и обезбеђује пуна професионална независност, сагласно закону и етичком кодексу. 
Чланом 28. ставом 3. Закона о извршењу кривичних санкција („Службени гласник Републике Србије“, бр. 55/2014) прописано је да Управник завода заступа завод и одговоран је за законит и правилан рад у заводу. 
Чланом 76. Закона о извршењу кривичних санкција прописана је садржина права на човечно поступање тако да свако мора поштовати достојанство осуђеног и нико не сме угрозити телесно и душевно здравље осуђеног. 
Чланом 113. ставом 1. истога закона прописано је да осуђени има право на здравствену заштиту у складу са законом који уређује здравствену заштиту и одредбама тог закона.
Чланом 114. став 4. истог Закона прописано је да се здравствени преглед осуђеног врши само у присуству здравственог радника, осим ако здравствени радник другачије не затражи. 
Чланом 115. ставом 1. тачком 6. истог закона прописано је да је лекар у заводу дужан да води посебну евиденцију о повредама осуђених, да управника завода обавештава о било ком знаку или индикацији да је према осуђеном примењено насиље, да у извештају о утврђеним повредама унесе и наводе осуђеног лица о начину настанка повреде, као и да изнесе своје мишљење о повезаности навода осуђеног и насталих повреда.
Чланом 144. став 4. Закона о извршењу кривичних санкција прописано је да писани извештај службе за обезбеђење, медицинска документација и извештаји о обављеним лекарским прегледима достављају се управнику без одлагања. Извештај лекара садржи и наводе лица према коме је мера принуде примењена о начину настанка повреда и мишљење лекара о повезаности примењене мере и насталих повреда. Управник завода обавештава директора Управе о употреби мера принуде и прослеђује извештаје у року од 24 часа од времена примене мере принуде.
Чланом 252. став 2. Закона о извршењу кривичних санкција прописано је да о правима, обавезама и одговорностима из радног односа унутар завода одлучује управник завода.
Чланом 260. став 1. Закона о извршењу кривичних санкција прописано је да запослена лица морају својим владањем и изгледом у свакој прилици пружати добар пример лицима према којима се извршава санкција.
Чланом 266. став 3. тачком 11. Закона о извршењу кривичних санкција прописано је да се поред тежих повреда радних обавеза и дужности утврђених законом којим се уређују права и дужности државних службеника и намештеника, тежом повредом радних обавеза и дужности запослених у Управи сматра и недолично, насилничко или увредљиво понашање према руководиоцу, сарадницима или странкама, као и према лицима лишеним слободе. 
Чланом 12. Закона о здравственој документацији и евиденцијама у области здравства
 прописано је да се медицинска документација и евиденције воде уписивањем података у основну медицинску документацију и помоћна средства за вођење евиденција, и да основну медицинску документацију, поред осталог, представља здравствени картон.
Чланом 13. истог закона прописано је да се у основну медицинску документацију, у зависности од врсте медицинске документације, у оквиру података о здравственом стању и здравственим услугама уписују лична анамнеза и објективни налаз.

Чланом 14. став 1. Закона о правима пацијената
 прописано је да пацијент има право на поверљивост свих личних информација, које је саопштио надлежном здравственом раднику, односно здравственом сараднику, укључујући и оне које се односе на стање његовог здравља и потенцијалне дијагностичке и терапијске процедуре, као и право на заштиту своје приватности током спровођења дијагностичких испитивања и лечења у целини. У ставу 3. истог члана прописано је да прегледу пацијента и предузимању медицинских мера уопште, могу присуствовати само они здравствени радници, односно здравствени сарадници који непосредно учествују у прегледу пацијента и предузимању медицинских мера.
Чланом 122. Кривичног законика
 прописано је да ко другог лако телесно повреди или му здравље лако наруши, казниће се новчаном казном или затвором до једне године.
Чланом 137. став 1. Кривичног законика прописано је да ко злоставља другог или према њему поступа на начин којим се вређа људско достојанство, казниће се затвором до једне године. Према ставу 2. истогг члана, ко применом силе, претње, или на други недозвољени начин другоме нанесе велики бол или тешке патње с циљем да од њега или од трећег лица добије признање, исказ или друго обавештење или да се он или неко треће лице застраши или незаконито казни, или то учини из друге побуде засноване на било каквом облику дискриминације, казниће се затвором од шест месеци до пет година. Ставом 3. истог члана је прописано да ако дело из ст. 1. и 2. овог члана учини службено лице у вршењу службе, казниће се за дело из става 1. затвором од три месеца до три године, а за дело из става 2. затвором од две до десет година.
* * *
У спроведеном поступку контроле законитости и правилности рада Казнено-поправног завода у Панчеву Управе за извршење кривичних санкција Заштитник грађана је, сагледавши податке до којих је дошао из обраћања Комитета правника за људска права (YUCOM), обављених разговора са подносиоцем притужбе и запосленима у Казнено-поправном заводу у Панчеву, телесним прегледом осуђеника А.А., разговора са осуђеником, прегледом службене просторије у блоку Б1, прегледом снимка надзорне видео камере која покрива ходник блока Б1 од 26. августа 2019. године и увидом у медицинску документацију осуђеника, а имајући у виду наведене позитивноправне прописе и међународне стандарде у области заштите од тортуре и других сурових, нељудских или понижавајућих казни или поступака, утврдио напред наведене недостатке у раду Казнено-поправног завода у Панчеву Управе за извршење кривичних санкција.
Имајући у виду чињенице утврђене прегледом снимка надзорне камере, утврђено је да до повређивања осуђеника А.А. у понедељак, 26. августа 2019. године, није дошло на начин како је описано у извештају КПЗ Панчево, Службе за обезбеђење – Дежурне службе од 26. августа 2019. године, службеној белешци командира Б.Б. од 26. августа 2019. године, службеној белешци командира С.С. од 26. августа 2019, као и изјави осуђеног осуђеног А.А. од 26. августа 2019. године, односно да се осуђени није повредио тако што се приликом купања оклизнуо, пао и ударио главом у плочник.
Узимајући у обзир наведени снимак, изјаву осуђеног А.А. дату представницима Заштитника грађана, резултате прегледа службене просторије у блоку Б1 и мишљење проф. др Ђорђа Алемпијевића о повредама уоченим код осуђеног у Извештају о ванредној посети КПЗ Панчево од 3. 9. 2019. године, до повређивања осуђеног дошло је у понедељак, 26. августа 2019. године, у службеној просторији Б1, у периоду између 13:00:42 и 13:02:18 часова, када су се унутра налазили само осуђеник А.А., командир Б.Б. и командир С.С.. Осуђеник је са командиром А.А. и командиром С.С. ушао у наведену просторију без видљивих трагова повреда, да би за нешто мање од тринаест минута из ње био изведен са завојем и фластером на глави и траговима црвене боје на шакама који подсећају на крв. У својој изјави осуђеник је означио само командира Б.Б. као лице које га је физички напало, док је за командира С.С. навео да је за то време стајао код врата и није покушао на било који начин да реагује. У извештају проф. др Ђорђа Алемпијевића је дато мишљење да су повреде осуђеног А.А. (и оне које су последица физичког напада на њега, као и оне које је нанео сам себи) могле настати на начин како то објашњава осуђени. Стога је Заштитник грађана дошао до закључка да су повреде у виду крвног подлива коже у пределу доњег капка левог ока и на горњем делу јагодице левог образа и крвног подлива коже у левом наткључно – кључњачином пределу последица физичког напада командира Б.Б. на притужиоца. 
Такође, на снимку је видљиво да је са овим догађајем било упознато више припадника Службе за обезбеђење завода, али према документацији која се односи на овај догађај и наводима управника КПЗ Панчево и начелника Службе за обезбеђење, нико од њих није обавестио претпостављене усменим или писаним путем о поступању командира Б.Б. и С.С. према осуђеном А.А.. 
Пропусти у раду медицинске службе односе се на неуношење навода осуђеника А.А. о начину настанка повреда, пропуштању да се детаљно опишу осуђеникове повреде у његовом здравственом картону, повреде нису унете у посебну евиденцију о повредама осуђених, није сачињен посебан извештај о утврђеним повредама, са наводима осуђеног о начину настанка повреда и мишљењем лекара о повезаности навода осуђеног и насталих повреда и није обавештен управник завода да постоје индиције да је према осуђеном поступано насилно, нити је управнику достављен посебан извештај о утврђеним повредама. Не може се сматрати да здравствени радници у КПЗ Панчево нису били упознати са околностима у којима је дошло до повређивања осуђеног, будући да снимак надзорне камере показује да је једна од медицинских сестара пружала помоћ осуђеном непосредно након напада на њега у просторији у којој је дошло до напада и да је осуђеник одмах након тога одведен на лекарски преглед. 
Као и у бројним препорукама
 које је у претходном периоду упућивао Управи за извршење кривичних санкција, Заштитник грађана подсећа на значајну улогу лекара у установама за извршење кривичних санкција у превенцији и расветљавању свих облика злостављања лица лишених слободе у тим установама правилним обављањем лекарских прегледа. Пропуштање лекара у установама за извршење кривичних санкција да на целовит начин документују све знакове који указују на тортуру или сурово, нељудско или понижавајуће поступање или кажњавање, примењујући правила медицинске струке и користећи савремену медицинско-техничку опрему, има у највећем броју случајева за последицу немогућност ефективне истраге у случају сумње на тортуру или други облик злостављања. Такође, обављање лекарског прегледа у складу са правилима струке и одредбама позитивних прописа, као и правилима Истанбулског протокола, битан је предуслов за остваривање дужности државе да предузима мере у циљу спречавања некажњивости за било који облик злостављања, али и значајан сегмент у превенцији насиља над лицима лишеним слободе. 
На основу свих утврђених чињеница и околности, Заштитник грађана је, сагласно члану 31. ставу 2. Закона о Заштитнику грађана, утврдио недостатке у раду контролисаног органа и упутио му препоруке ради отклањања уочених недостатака, односно ради заштите права грађана и унапређења рада органа јавне власти.
	ЗАШТИТНИК ГРАЂАНА
мр Зоран Пашалић



Доставити:

- осуђенику А.А. у КПЗ Панчево;

- Управи за извршење кривичних санкција;
- Казнено-поправном заводу у Панчеву;
- Казнено-поправном заводу у Пожаревцу

-Окружном затвору у Новом Саду

- у списе предмета

